ФащэщIэ екIухэр
Къэралым щагъэува хабзэм ипкъ иткIэ, Шэ-джэм щIыналъэм и школхэм щIэсхэм я дежкIи Iэмал зимыIэу щытынущ еджапIэм зэрыкIуэну фащэ зэщхьхэр яIэныр.
АбыкIэ щапхъэ ягъэлъагъуэу жыпIэ хъунущ Щхьэлыкъуэ дэт етIуанэ курыт школым и администрацэмрэ еджакIуэхэм я адэ-анэхэмрэ. НыбжьыщIэхэм фэилъхьэгъуэ зэщхьхэр хурагъэдын папщIэ ахэр гурыIуащ щIыпIэ хьэрычэтыщIэм игъэлажьэ дэрбзэр IуэхущIапIэм. Абы къыщыщIагъэкIхэм я фIагъкIэ дагъуэ яхуэпщIынукъым — Iэпкълъэпкъым хуэфI, цIыхум екIу щыгъыныгъуэхэр яд. Ахэр я уасэкIи езэгъырабгъущ.
«Щыгъынхэр тхуезыгъэдым дэ дзыхь худощI, сыту жыпIэмэ ар ди къуажэгъущ икIи ди школым щеджэ цIыкIухэм я адэщ. Щыгъын куэд зэуэ зэредгъэдым щхьэкIэ и уасэми тхукIэригъэхуащ», — жеIэ еджапIэм и унафэщI Хъутат Луизэ.
Уасэхэм я гугъу пщIымэ, класс нэхъыщIэхэм кIуэ цIыкIухэм яйм сом мин ихьу аращ, класс нэ-хъыжьхэм щIэсхэм ейм сом 1.600-рэ хуозэ.
Адэ-анэхэр арэзы ящIын щхьэкIэ, школакIуэхэм я фащэхэр япэщIыкIэ еджапIэм и пэшышхуэм щагъэлъэгъуащ, щэкIым и фIагъри, и плъыфэри, щыгъыныгъуэм и щIыкIэу щытынури псом я дежкIи гурыIуэгъуэ хъун щхьэкIэ.
КIАРЭ Элинэ.
